หุ้นพุ่งขึ้น10 จุด
หุ้นพุ่งขึ้น10จุด ลุ้นแตะ1,100 สัปดาห์หน้า
7 เม.ย. 2554

หุ้นพุ่งขึ้น10จุด ลุ้นแตะ1,100 สัปดาห์หน้า
ตลาดหุ้นไทยวิ่งแรงเป็นกระทิงขวิดต่อ โดยดัชนีทะยานขึ้นไปสูงสุดถึงระดับ 1,088.41 จุดหรือเพิ่มขึ้นจากวันก่อนหน้า 12.28 จุด  ก่อนมาปิดที่  1,086.73  จุด   เพิ่มขึ้น  10.60จุดคิดเป็น  0.99% มูลค่าการซื้อขายหนาแน่น 22,525  ล้านบาท  โบรกเกอร์ กล่าวว่า  ตลาดหุ้นที่ทะยานต่อ มาจากแรงซื้อหุ้นใหญ่ในกลุ่มพลังงาน และธนาคารพาณิชย์ สวนทางตลาดหุ้นเอเชียหลายแห่งที่ปรับฐานลง  เช่นฮ่องกงปิดที่ลดลง9จุด เกาหลีใต้และสิงคโปร์  โดยนักลงทุนเน้นเข้าซื้อหุ้นที่คาดว่ากำไรสุทธิจะออกมาดีในไตรมาส1 และต่อเนื่องในไตรมาส2  เช่น บริษัทปตท.(PTT) บวกแรง 7 บาทหรือเพิ่มขึ้น1.90% ปิดที่  375 บาท และบริษัทปตท.สำรวจและผลิตปิโตรเลียมหรือ ปตท.สผ.(PTTEP)บวก 3 บาทหรือ 1.56% ปิดที่ 195 บาท นอกจากนี้หุ้นที่มีข่าวดีสนับสนุน  เช่น บริษัทน้ำมันพืชไทย(TVO)ยังคงบวกต่อ 1  บาทปิดที่ 29.50บาท  หลังจากบริษัทหลักทรัพย์เอเซียพลัสปรับเพิ่มประมาณการกำไรสุทธิปีนี้และปีหน้าขึ้น 7.7% และ 7% ตามลำดับส่งผลให้ราคาเป้าหมายขยับขึ้น เป็น 34.26 บาทจากเดิมให้ราคา  28.50 บาทเนื่องจากได้รับประโยชน์เต็มที่จากกรณีกระทรวงพาณิชย์อนุมัติให้ปรับเพิ่มราคาขายน้ำมันขวดลิตรละ46 เป็น 55บาทหรือเพิ่มขึ้นพรวดเดียว 9 บาทต่อขวด
นักวิเคราะห์ จากบริษัทหลักทรัพย์โกลเบล็ก กล่าวว่า  ดัชนีหุ้นยังคงปรับตัวขึ้นต่อ เนื่องจากเงินต่างประเทศไหลเข้ามาต่อเนื่องและเชื่อว่าการจะจัดให้มีการเลือกตั้ง ทำให้ภาพความเสี่ยงทางการเมืองของไทยลดลง คาดแนวโน้มตลาดหุ้นในสัปดาห์หน้าดัชนีจะมีโอกาสปรับขึ้นเหนือ 1,100 จุดได้